OECD >Multilingual Summaries

Economic Policy Reforms 2018

Going for Growth Interim Report

Summary in Danish

Reformer af den økonomiske politik 2018

Going for Growth, halvårsrapport

Sammendrag på dansk

Med et skøn på knap 4 % for 2018 ligger den årlige vækst i BNP, vækstraten for den globale økonomi, tæt på tempoet for væksten i perioden inden den store økonomiske krise. Denne periode med stærk og bredt funderet global vækst skaber gunstige betingelser for en vellykket gennemførelse af strukturreformer – der er nødvendige for at vende opsvinget til stærkere og mere bæredygtig vækst for alle på den lange bane.

Men trods disse positive kortsigtede udviklingstendenser, der ydermere bakkes op af en understøttende finans‑ og pengepolitik, møder de politiske beslutningstagere fortsat udfordringer på mellemlang og lang sigt. Væksten i produktiviteten fortsætter med at skuffe. Trods det længe ventede opsving i beskæftigelsen er det ikke lykkedes lønningerne at følge trop, og mange sårbare grupper befinder sig fortsat i en situation med dårlige beskæftigelsesudsigter. Uligheden har bidt sig fast og med en stigende tendens på længere sigt i mange lande – hvilket indikerer, at væksten er gået uden om dele af samfundet. Oven i dette kan megatendenser, såsom digitalisering, miljøpres og demografi, bringe bæredygtigheden af væksten på lang sigt i fare, medmindre de politiske udfordringer, dette skaber, håndteres korrekt.

Going for Growth‑strategien indeholder konkrete reformforslag til politiske beslutningstagere på de fem vigtigste identificerede landespecifikke indsatsområder. Hensigten er at håndtere udfordringerne på mellemlang sigt, puste nyt liv i væksten i produktiviteten og beskæftigelsen, samtidig med at det sikres, at fordelene fordeles ligeligt. Indsatsområderne er identificeret med afsæt i OECD’s ekspertise inden for strukturpolitikreformer og inklusiv vækst. Der er tale om mange forskellige områder, som bl.a. dækker produkt‑ og arbejdsmarkedsregulering, almen og erhvervsfaglig uddannelse, skattesystemer og overførselsordninger, samt regler for handel og investeringer, fysisk og retslig infrastruktur samt innovationspolitikker. Politiske anbefalinger på tværs af disse områder er udformet, så de udgør en sammenhængende reformstrategi, som er afgørende for at udnytte synergier, håndtere kompromisser og sikre, at fordelene fordeles ligeligt over tid. Going for Growth‑strategien har i sig selv været afgørende for, at G20‑landene har fået hjælp til at føre deres dagsorden for strukturreform videre, f.eks. gennem overvågning af deres vækststrategier for bæredygtig og afbalanceret vækst.

Den foreløbige rapport gennemgår strukturreformer i forhold til de indsatsområder, der er identificeret i Going for Growth 2017.

Tiltag på basis af politiske prioriteringer

Også i 2017 har væksten ligget tæt op ad den relativt langsomme vækst, man har kunnet konstatere i de seneste to år, og har også ligget under væksten umiddelbart efter krisen.

Ikke desto mindre er der truffet nogle ambitiøse tiltag – over en tredjedel af de tiltag, der er gennemført i 2017, kan betragtes som “væsentlige skridt”. Af eksempler kan nævnes reformer for bedre social beskyttelse i Grækenland og Italien, en længe ventet reform af arbejdsmarkedet i Frankrig, vigtige tiltag i Japan for at forbedre børnepasningskapaciteten samt en omfattende skattereform i Argentina, der skal indfases over de næste 5 år.

Mere generelt har reformtempoet været af varierende intensitet på tværs af politikområder. Ud over reformer til styrkelse af erhvervelsen af færdigheder blev der truffet omfattende foranstaltninger til at forøge størrelsen og effektiviteten af støtte til FoU.

De fleste af de foranstaltninger, der er truffet for at fremme erhvervsdynamik og vidensformidling har fokuseret på en styrkelse af fysisk og retlig infrastruktur samt på at gøre reguleringen af produktmarkederne mere konkurrencevenlig.

Der er truffet vigtige initiativer på området for sociale ydelser, som er vigtigt for den sociale samhørighed. For yderligere at hjælpe arbejdstagerne med at håndtere potentielt hurtige ændringer med hensyn til job og opgaver er der behov for flere reformer på komplementære områder, f.eks. forbedring af aktive arbejdsmarkeds‑ og boligpolitikker, der skal lette overgangen til og mobiliteten på jobmarkedet.

Særskilte kapitler – gennemgang af indikatorer til forbedring af Going for Growth‑analysen

Denne rapport indeholder to særskilte kapitler, der gennemgår indikatorer for udvidelse af anvendelsesområdet for Going for Growth‑strategien: indikatorer for grøn vækst og OECD‑indikatorer for konkursordninger.

Sammenhængen mellem grøn og vækst: hvad indikatorerne afslører

Evnen til at fastholde langsigtede forbedringer i BNP og trivsel som anbefalet i Going for Growth‑strategien afhænger blandt andet af evnen til at reducere de negative virkninger (f.eks. Forurening) af økonomisk aktivitet, minimere miljørelaterede risici og nedbringe afhængigheden af (begrænsede) naturkapitalressourcer. Det vil således være på sin plads med en mere systematisk tilgang til de miljømæssige udfordringer i Going for Growth. På samme tid er forholdet mellem miljø, miljøpolitikker og økonomisk vækst komplekse. I den forbindelse gennemgår kapitel 2 de tilgængelige indikatorer og de seneste fremskridt, der er gjort omkring målingen af miljøresultater og ‑politikker. Selv om der ikke findes noget fælles bredt accepteret mål for miljøresultater, er der gjort betydelige fremskridt i målingen af grøn vækst, især som led i OECD’s indikatorer for grøn vækst, hvilket har banet vej for en mere sammenhængende behandling af grøn vækst i Going for Growth‑strategien.

Bedre rammer for en velordnet afvikling: erfaringer fra de nye OECD‑indikatorer for insolvensordninger

Insolvensordninger, der fungerer dårligt, er et resultat af tre indbyrdes forbundne kilder til lav arbejdsproduktivitet: den fortsatte eksistens af såkaldte “zombie‑virksomheder” – som ellers skulle have været lukket; misallokering af kapital, dvs. tilførsel af ressourcer til steder med lav produktivitet; og blokering for teknologispredning. Kapitel 3 præsenterer de nyudviklede indikatorer for insolvensordninger, som gør det muligt at forlænge og finjustere forslag til reform af afviklingspolitikkerne i Going for Growth. Analysen afslører betydelige forskelle landene imellem med hensyn til, i hvor stort omfang insolvensordninger fremmer en velordnet afvikling af urentable virksomheder, hvilket tyder på, at nogle lande har potentialet til at forbedre ressourceallokeringen og produktiviteten gennem reformer af konkurslovene og ‑procedurerne.

Summary of
OECD (2018), Economic Policy Reforms 2018: Going for Growth Interim Report, OECD Publishing.
http://dx/doi.org/10.1787/growth-2018-en

© OECD

Dette sammendrag er ikke en officiel OECD oversættelse.

Reproduktion af dette sammendrag er kun tilladt på betingelse af, at OECD copyright og titel på den originale publikation nævnes.

Sammendrag på flere sprog er oversatte uddrag af OECD publikationer, der oprindeligt blev publiceret på engelsk og fransk.